Endnu en nøgleperson forlader Tesla – softwarechef David Lau siger farvel efter 12 år

Midt i alt bøvlet med Elon Musks politiske cirkus, nedgående salg og styrtdykkende aktier kommer nu flere dårlige nyheder for Tesla. David Lau, der i over et årti har spillet en central rolle i Teslas softwareudvikling, har ifølge Bloomberg meddelt internt, at han forlader virksomheden. Der er ikke givet nogen officiel forklaring på beslutningen, og Tesla har endnu ikke kommenteret sagen.

Lau har været med næsten hele vejen. Han blev ansat i 2012 som senior manager for firmwareudvikling og har siden haft en kometkarriere i virksomheden. Allerede i 2014 blev han forfremmet til direktør, og i 2017 overtog han rollen som Vice President of Software – en stilling med ansvar for stort set alt, der har med Teslas software at gøre. Det gælder både firmwaren til bilernes motorstyring, batteristyring og brugerflade, mobilapps, dataanalyse og ikke mindst de backend-systemer, der gør det muligt at sende opdateringer ud til biler verden over.

Tesla software er en af nøglerne til succes

Teslas software har længe været et af de områder, hvor virksomheden har haft et forspring i forhold til konkurrenterne, og virksomheden er da også blevet set af mange – i hvert fald de første år – som mere en teknologivirksomhed end en bilfabrikant – og meget af det skyldes software. Model S satte i 2012 en ny standard for, hvordan en bil kan opdateres og forbedres over tid – ikke via et værkstedsbesøg, men via en trådløs opdatering, som man kender det fra sin smartphone. Touchskærmen i midten, det responsive interface og muligheden for at få nye funktioner uden at skifte bil var revolutionerende – og Lau var en nøglespiller i den udvikling.

Han har også haft ansvar for software til Teslas produktionssystemer og automatisering, som er blevet en vigtig del af virksomhedens strategi om at producere i stor skala med højt tempo og lavere omkostninger.

Afgangen kommer på et tidspunkt, hvor Tesla i forvejen oplever betydelig udskiftning i ledelsen. Flere profiler har forladt virksomheden det seneste år, og presset fra konkurrenter – især kinesiske elbilproducenter – vokser støt. Lau efterlader sig et massivt aftryk i virksomheden, og hans afgang rejser spørgsmål om, hvordan Tesla vil fastholde sit teknologiske forspring.

Hvem der skal tage over efter ham, er endnu ikke meldt ud.

Endnu en nøgleperson forlader Tesla – softwarechef David Lau siger farvel efter 12 år